  Анжелика Тихонова корреспондент 24-25 куартолэзе литературая «П. И. Чайковскийлэн шаераз» фестиваль улсын Ижкарысь Гоголь нимо бульварын «Книжные аллеи» площадка ужалоз. Со сярысь Удмуртиысь йӧскалык библиотекалэн пресс-службаез ивортӥз. 24-тӥ куартолэзе 15 часын программаеныз Удмуртиысь кун мунё театр тодматоз. Удмуртиысь калык артистка Вера Кузнецова но Удмуртиысь дано артистка Антонина Пушина даськытэк мунё спектакль возьматозы но интерактивной программа ортчытозы. Мылкыд карисьёс «С Петрушкой по странам и континентам» шудонэ пыриськыны быгатозы. Со нуналэ ик 17 часын суредась-иллюстраторлэн Ирина Маковеевалэн мастер-классэз ортчоз. Со пӧртэм графика амалъёсын ужа: классика офорт, кӧс вень, меццо-тинто, карандаш, пастель. Валтӥсь геройёсыз пӧйшуръёс луо. Ужрадэ пырон дунтэк, но азьвыл  Со сяна, Ижкарысь Атом дыкужымъя ивортодэт центрлэн интерактивной визьсынан площадкаез - «Аллея грамотности» - ужалоз. Мылкыд карисьёс «Дженга», «Атомный мемо» ӝӧквыл шудонъёсын но мукет шудыны быгатозы. Покчиос понна атомной буяськонъёс дасялозы. Озьы ик «Этот весёлый русский язык» шудонэ, викторинаосы, йыртӥянъёсы пыриськыны, вашкала Ижкарлэн туспуктэмъёсызъя мадиськонъёсты тодыны, ӟуч кылъя тодон-валанэз эскерыны луоз. Книгаосты яратӥсьёс понна ярмарка радъялозы. Выль но лыдӟисьёслы кельшись книгаосынызы тодматозы: «Удмуртия» книгапоттонни; Волонтёръёслэн «Иднакар: методы историко-культурной реконструкции» книгапоттоннизы; Россиысь тодосъя академилэн Урал ёзэтысьтыз Эскеронъёсъя удмурт федерал центрысьтыз Историяя, кылъя но литературая удмурт институт; «Йӧскалык прессалэн юртэз» («Удмурт дунне», «Ӟечбур!» газетъёс, «Инвожо», «Кенеш», «Кизили», «Вордскем кыл» журналъёс); Тюменьысь «Возрождение Тобольска» улосвыл мер ӟечлэсьтон фонд; Бигер книгапоттонни; Москваысь «Самокат» книгапоттонни; «Детские книги Ижевска «Мама, почитай!» книга лавка. Озьы ик ужрадын творчествоя коллективъёс шулдыртозы, пӧртэм мастер-классъёс ортчозы, гожъяськисьёс, кылбурчиос но бардъёс ас творчествоенызы тодматозы.  Ужрадъёс 14 часысен 20 часозь кыстӥськозы. Пыронэз дунтэк. Тодэ вайытом, литературая «П. И. Чайковскийлэн вордӥськем шаераз» фестиваль Удмуртиын 24-27 куартолэзе ортчоз. Нош 28-30 куартолэзе ини туала вакытысь литературая «Кузебай» фестиваль радъяськоз. Тегъёс: Мерлык Лулчеберет Ижкар Удмуртия Чайковский фестиваль книгаос  